钦定古今图书集成/明伦汇编/官常典/第453卷 > 关羽
## 钦定古今图书集成/明伦汇编/官常典/第453卷 > 关羽

按《蜀志》本传，“羽字云：长本字长生，河东解人也。亡命
奔涿郡。先主于乡里合徒众，而羽与张飞为之御侮。
先主为平原相，以羽、飞为别部司马，分统部曲。先主
与二人寝则同床，恩若兄弟。而稠人广坐，侍立终日，
随先主周旋，不避艰险。先主之袭杀徐州刺史车胄，
使羽守下邳城，行太守事，而身还小沛。建安五年，曹”
公东征，先主奔袁绍。曹公禽羽以归，拜为偏将军，礼
之甚厚。绍遣大将军颜良攻东郡太守刘延于白马，
曹公使张辽及羽为先锋击之。羽望见良麾盖，策马
刺良于万众之中，斩其首还绍。诸将莫能当者，遂解
白马围。曹公即表封羽为汉寿亭侯。初，曹公壮羽为
人，而察其心神，无久留之意，谓张辽曰：“卿试以情问
之。”既而辽以问羽，羽叹曰：“吾极知曹公待我厚，然吾
受刘将军厚恩，誓以共死，不可背之。吾终不留，吾要
当立效以报曹公。”乃去。辽以羽言报曹公，曹公义之。
及羽杀颜良，曹公知其必去，重加赏赐。羽尽封其所
赐，拜书告辞，而奔先主于袁军。左右欲追之，曹公曰：
“彼各为其主，勿追也。”从先主就刘表。表卒，曹公定荆
州。先主自樊将南渡江，别遣羽乘船数百艘会江陵。
曹公追至当阳长阪，先主斜趋汉津，适与羽船相值，
共至夏口。孙权遣兵佐先主拒曹公，曹公引军退归。
先主收江南诸郡，乃封拜元勋，以羽为襄阳太守荡
寇将军，驻江北。先主西定益州，拜羽董督荆州事。羽
闻马超来降，旧非故人。羽书与诸葛亮，问超人才可
谁比类？亮知羽护前，乃答之曰：“孟起兼资文武，雄烈
过人，一世之杰，黥、彭之徒，当与益德并驱争先，犹未
及髯之绝伦逸群也。”羽美须髯，故亮谓之髯。羽省书
大悦，以示宾客。羽尝为流矢所中，贯其左臂，后创虽
愈，每至阴雨，骨常疼痛。医曰：“矢镞有毒，毒入于骨，当
破臂作创，刮骨去毒，然后此患乃除耳。”羽便伸臂，令
医劈之。时羽适请诸将饮食相对，臂血流离，盈于盘
器，而羽割炙引酒，言笑自若。二十四年，先主为汉中
王，拜羽为前将军，假节钺。是岁，羽率众攻曹仁于樊，
曹公遣于禁助仁。秋，大霖雨，汉水汎溢，禁所督七军
皆没，禁降羽，羽又斩将军庞德、梁郏、陆浑群盗，或遥
受羽印号，为之支党，羽威震华夏。曹公议徙许都，以
避其锐。司马宣王蒋济以为：“关羽得志，孙权必不愿
也，可遣人劝权蹑其后，许割江南以封权，则樊围自
解。”曹公从之。先是，权遣使为子索羽女，羽骂辱其使，
不许婚，权大怒。又南郡太守麋芳在江陵，将军傅士
仁屯公安，素皆嫌羽自轻己。羽之出军，芳仁供给军
资，不悉相救，羽言“还当治之”，芳仁咸怀惧不安。于是
权阴诱芳仁，芳仁使人迎权，而曹公遣徐晃救曹仁，
羽不能克，引军退还。权已据江陵，尽掳羽士众妻子，
羽军遂散。权遣将逆击羽，斩羽及子平于临沮。追谥
羽曰壮缪侯。子兴嗣。